钦定古今图书集成/明伦汇编/闺媛典/第029卷 > 相国右庶子崔公夫人河东县君柳氏祔葬墓
## 钦定古今图书集成/明伦汇编/闺媛典/第029卷 > 相国右庶子崔公夫人河东县君柳氏祔葬墓

志铭　　　　　　　　　　　　前人。

贞元十有一年，岁在乙亥，三月丁丑，故相国安平公
夫人河东县君考终命于京师安仁里，盖春秋若干。
其孤曰懿伯，号侍輤裧，以十月庚午，返祔于河南某
原，安平公之旧封，礼也。夫人姓柳氏，代为河汾右族。
齐周之际，中书孝公虬、司会景公庆，以匪躬厚行，为
北朝名臣。孝公生止戈，后周洛州刺史；洛州生皇海
州长史憬，憬生皇伊阳县丞璿，夫人之祖祢也。夫人
凭积厚之祉，体柔嘉之姿，既笄归于安平公。公始以
处士纳采，至于佩相印，三十年间，内则彰闻。尝以命
妇宜家，疏封于本郡。又以中宫恤礼，为位于内朝。斋
明以助祭，慈惠以厚下。褕翟五采，副笄六珈。幽闲必
闻于法度，侈汰不萌于心术。盛德发“于身而被于族，
不已难乎？始用和乐，安于隐约；终以淑顺，居于显尊
大君子之家，肥道光其助弘矣。”既婴未亡之痛，深惟
出世之法。受微言于顺禅师，以《莲华普门》为方寸津。
“宜其永锡眉寿而为大家。”今则已矣，其遗范犹一
一在目也。懿伯为左千牛，处身纯孝好学，居丧得礼。
长女适弘农杨弘征，才半岁，有“共姜柏舟”之誓，明识
令行，伦于古人。幼女以衿褵来归，共承宗事，故于夫
人之道，得周知之。懿伯以陵谷之不可以不识，哀请
论撰。大凡以乾元元年合姓，贞元二年受封安平公。
薨八年而夫人捐馆。其铭曰：

于穆夫人，徽柔淑温，仪于法门，蹈履内则，六姻是式，
蔼然慈仁。鱼轩煌煌，珮玉锵锵，威仪申申，居贫且乐，
处贵逾约，其道可尊。不享天年，奄归下泉，孰司陶钧，
哀此孝嗣，茕然无恃，诉于苍旻，东周故园，宰树鲜原，
裳帷翻翻，祔于幽穸，刻是贞石，厥声长存。